| Medaljeoversikt |
| --- |
| Konkurrerte for Russlands flagg Russland |
| Friidrett Universiaden |
| Bronse | Bangkok 2007 |  Stav (5,50) |
| Friidrett Junior-VM i friidrett |
| Gull | Grosseto 2004 |  Stav (5,50 PB) |
| Friidrett Junior-EM i friidrett |
| Gull | Kaunas 2005 |  Stav (5,50) |

**Dmitrij Andreevitsj Starodubtsev** (russisk: **Дмитрий Андреевич Стародубцев**, født 3. januar 1986 i Tsjeljabinsk) er en russisk stavhopper. Han er både europa- og verdensmester som junior, og har personlig rekord på 5,90 meter, som plasserte ham på en delt 17 plass på listen over historiens høyeste hopp.

Karriere som junior
-------------------

Allerede i 2003, som 17-åring, hoppet Starodubtsev 5,10 meter. Denne høyden greide han ved ungdoms-VM i friidrett, som ble arrangert i Sherbrooke i Canada, der han fikk sølv bak argentinske German Chiaraviglio. Som junior (U20) ble han russisk mester utendørs og innendørs i 2005. Utendørs hoppet han 5,50 og innendørs 5,45.

I 2004 vant han gull ved junior-VM i friidrett 2004 i Grosseto i Italia, foran Germán Chiaraviglio (5,45) og kinesiske Liu Feiliang. Innendørs hoppet han 5,40 ved det russiske mesterskapet i 2004, og kom på sjetteplass der. I juni ble han russisk juniormester utendørs (U20), og i februar fikk han sølv i U23-klassen. 

Han vant en ny internasjonal tittel i 2005, da han vant junior-EM i friidrett 2005. Igjen hoppet han 5,50, og slo Konstadinos Filippidis med 5 cm.

Ved universiaden 2005 kom han på syvendeplass. Han ble russisk mester innendørs for seniorer i 2006, med 5,65, og han fikk sølv i utendørsmesterskapet med 5,55. Han ble også russisk U23-mester utendørs med 5,60 i juli. I 2007 deltok han ved U23-EM i friidrett 2007 i Debrecen, der han hoppet 5,60 og endte på 4.-plass.

I 2007 vant han det russiske U23-mesterskapet utendørs, og fikk sølv i det russiske mesterskapet. Innendørs fikk han fjerdeplass i det russiske mesterskapet.

Karriere som senior
-------------------

Han deltok ved EM i friidrett 2006 i Göteborg, der han ble slått ut i kvalifiseringen, og endte på 21.-plass, og han fikk niendeplass ved Verdenscupen i friidrett 2006. Året etter kom han på sjetteplass ved EM i friidrett innendørs 2007, men fikk bronse ved Universiaden 2007 i Bangkok, med 5,50 meter. 

I 2008 deltok han i sitt første OL, ved sommer-OL 2008 i Beijing. Med 5,65 i kvalifiseringen gikk han videre til finalen. Der greide han 5,70 i andre forsøk, før han rev tre ganger på 5,80, og med det endte han på femteplass. Hans landsmann Jevgenij Lukjanenko fikk sølv, med 5,85. 

Ved EM i friidrett innendørs 2009 ble han slått ut i kvalifiseringen, men ved VM i friidrett innendørs 2010 greide han en finaleplass. 5,45 på første forsøk i finalen holdt til en delt sjetteplass. Også ved EM i friidrett 2010 nådde han finalen, men rev der tre ganger på åpningshøyden på 5,40, og fikk ingen plassering. 

Han nådde ikke finalen EM i friidrett innendørs 2011, med 11.-plass i kvalifiseringen, men kom på 12.-plass av de 16 som nådde finalen i VM i friidrett 2011, med 5,65 meter. I desember 2011 hoppet han 5,90 meter to ganger; 17. og 29. desember. 

Ved VM i friidrett innendørs 2012 kom han på 9.-plass.

Referanser
----------

1. ↑   World Athletics Database, World Athletics utøver-ID 196542, oppført som Dmitry Starodubtsev[Hentet fra Wikidata]
2. ↑  IAAF - *Starodubtsev scales 5.90m in Chelyabinsk*, besøkt 12. juni 2012.
3. ↑  IAAF - Biographies - *Dmitry Starodubtsev*, besøkt 12. juni 2012.
4. 1 2 3  European Athletics - *Dmitriy Starodubtsev*, besøkt 12. juni 2012.
5. ↑  GBR Athletics - *IAAF World Junior Championships*, besøkt 12. juni 2012.
6. ↑  European Athletics - *6th European Athletics U23 Championships*, besøkt 13. juni 2012.

Eksterne lenker
---------------

* (en) Dmitrij Starodubtsev – Olympedia Rediger på Wikidata

* (en) Dmitrij Starodubtsev – Sports-Reference (OL-resultater – arkivert) Rediger på Wikidata

* (en) Dmitrij Starodubtsev – World Athletics Rediger på Wikidata

* (en) Dmitrij Starodubtsev – Diamond League Rediger på Wikidata

* (en) Dmitrij Starodubtsev – Track and Field Statistics Rediger på Wikidata
* (en) Profil hos European Athletics
* (en) Profil hos All-athletics.com Arkivert 15. november 2013 hos Wayback Machine.
* (en) Profil hos Diamond League

|  |  |
| --- | --- |
| Oppslagsverk/autoritetsdata | Prabook
 |